**Kunnallisten vammaisneuvostojen toiminta**

***Vammaisneuvoston rooli ja tehtävät***

Kunnallinen vammaisneuvosto on vammaisyhdistysten, viranomaisten ja päätöksentekijöiden yhteistyöfoorumi. Tehtävänä on vaikuttaa kunnalliseen suunnitteluun, päätöksentekoon ja seurantaan kaikilla hallinnonaloilla niin että vammaisten henkilöiden oikeudet toteutuvat. Vammaisneuvosto voi tehdä aloitteita sekä antaa lausuntoja ja kannanottoja.

Vammaisilla henkilöillä sekä heidän omaisillaan ja järjestöillään tulee olla vammaisneuvostossa riittävä edustus. On tärkeää, että vammaisneuvostossa on edustettuina tai tarvittaessa kutsuttuna eri hallinnonalojen edustajia niin että vammaisneuvoston asiantuntemus saadaan kanavoitua läpileikkaavasti kaiken kunnassa tehtävän vammaisia ihmisiä koskevan päätöksenteon tueksi. Tavoitteena on vammaisasioiden valtavirtaistaminen niin että ne huomioidaan päätöksiä valmisteltaessa ja tehtäessä.

Hyvin toimiva yhteistyö kunnan ja vammaisneuvoston välillä hyödyttää molempia osapuolia. On tärkeää ja lopulta myös taloudellisempaa antaa vammaisneuvostolle mahdollisuus osallistua asioiden käsittelyyn jo suunnitteluvaiheessa, jotta esimerkiksi esteellisiä ratkaisuja ei tehdä. Hyvässä yhteistyössä tieto kulkee saumattomasti molempiin suuntiin: vammaisneuvosto tuo itse aktiivisesti esiin havaitsemiaan epäkohtia ja vammaisneuvosto tunnetaan, ja se osallistetaan kaikilla hallinnonaloilla tehtävään suunnitteluun ja päätöksentekoon.

Useat kunnat ovat laatineet itselleen vammaispoliittisen ohjelman. Vammaispoliittinen ohjelma toimii kunnassa vammaispoliittisena suunnannäyttäjänä ja sitouttaa eri osapuolia vammaisten henkilöiden aseman parantamiseen kunnissa. YK:n vammaisten oikeuksien yleissopimuksen periaatteet luovat pohjan myös kunnalliselle vammaispoliittiselle ohjelmalle.

***Lainsäädäntö kunnallisista vammaisneuvostoista***

Tällä hetkellä kunnalla ei ole velvollisuutta asettaa vammaisneuvostoa. Vammaispalvelulaissa (laki vammaisuuden perusteella järjestettävistä palveluista ja tukitoimista 380/1987) säädetään, että kunnanhallitus voi asettaa vammaisneuvoston. *Kunnille on kuitenkin tulossa uuteen kuntalakiin (410/2015) perustuva velvollisuus perustaa vammaisneuvosto.* Tältä osin uusi kuntalaki tulee voimaan 1.6.2017.

Kunnan on perustettava vammaisneuvosto ja annettava sille mahdollisuus vaikuttaa kunnan eri toimialojen toiminnan suunnitteluun, valmisteluun ja seurantaan. Vaikuttamismahdollisuus on annettava asioissa, joilla on merkitystä vammaisten henkilöiden hyvinvoinnin, terveyden, osallisuuden, elinympäristön, asumisen, liikkumisen tai päivittäisistä toiminnoista suoriutumisen taikka heidän tarvitsemiensa palvelujen kannalta. Vammaisneuvostossa tulee olla edustettuina vammaiset henkilöt, omaiset ja vammaisjärjestöt. Muutos vahvistaa vammaisneuvostojen asemaa kunnissa.

Vammaisneuvosto voi jatkossakin olla useamman kunnan yhteinen. Vammaisneuvostot eivät ole virallisia kunnan toimielimiä vaan kuulemis- ja vaikuttamiskanavia. Laissa korostetaan vammaisneuvostojen aktiivista roolia. Siinä myös edellytetään tiedonsaantia hyvissä ajoin.

Tarkempi sääntely vammaisneuvoston asettamisesta, jäsenten lukumäärästä, kokoonpanosta ym. jää paikallisesti säädettäväksi.

Kunnan hallitus voi lisäksi hyväksyä vammaisneuvoston toimintasäännön, jossa todetaan

lakisääteiset ja muut mahdolliset tehtävät:

* jäsenten lukumäärä
* mitä tahoja jäsenet edustavat
* toimikausi
* kokousten koolle kutsuminen
* puheenjohtajan valinta
* sihteerin tehtävän hoitaminen
* toimintasuunnitelman laatiminen
* toimintakertomuksen antaminen

**Kuntalaki (410/2015) § 28**

[Kirjoita lainaus tiedostosta tai yhteenveto jostakin kiinnostavasta kohdasta. Voit sijoittaa tekstiruudun haluamaasi tiedoston kohtaan. Voit muuttaa erotetun lainauksen tekstiruudun muotoilua Piirtotyökalut-välilehdessä.]

Vammaisten henkilöiden osallistumis- ja vaikuttamismahdollisuuksien varmistamiseksi kunnanhallituksen *on asetettava* vammaisneuvosto. Vammaisneuvosto voi olla useamman kunnan yhteinen. Vammaisilla henkilöillä sekä heidän omaisillaan ja järjestöillään *tulee olla* vammaisneuvostossa riittävä edustus. Kunnanhallituksen *on huolehdittava* vammaisneuvoston toimintaedellytyksistä.

Vammaisneuvostolle *on annettava* mahdollisuus vaikuttaa kunnan eri toimialojen toiminnan suunnitteluun, valmisteluun ja seurantaan asioissa, joilla on merkitystä vammaisten henkilöiden hyvinvoinnin, terveyden, osallisuuden elinympäristön, asumisen, liikkumisen tai päivittäisistä toiminnoista suoriutumisen taikka heidän tarvitsemiensa palveluiden kannalta.

Lisätietoja ja neuvoja:

Vammaisten henkilöiden oikeuksien neuvottelukunta VANE

www.vane.to